CELEX: 52017PC0568
Language: sl
Date: 2017-10-04
Title: Predlog IZVEDBENA UREDBA SVETA o spremembi Izvedbene uredbe (EU) št. 282/2011 glede nekaterih oprostitev v zvezi s transakcijami znotraj Skupnosti

EVROPSKA KOMISIJA
            Bruselj, 4.10.2017
            COM(2017) 568 final
            2017/0249(NLE)
            Predlog
            IZVEDBENA UREDBA SVETA
            o spremembi Izvedbene uredbe (EU) št. 282/2011 glede nekaterih oprostitev v zvezi s transakcijami znotraj Skupnosti
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Komisija je 7. aprila 2016 sprejela akcijski načrt za DDV – Vzpostavitev enotnega območja DDV v EU: čas za odločitev
                     1
                  . V njem je med drugim napovedala, da namerava sprejeti dokončni sistem DDV za čezmejno trgovanje med podjetji znotraj Unije, ki temelji na načelu obdavčitve v namembni državi članici blaga, da bi se oblikovalo trdno enotno evropsko območje DDV. Zakonodajni predlog za tak enostavnejši in na goljufije odoporen dokončni sistem DDV za trgovino znotraj Unije je bil vključen v delovni program Komisije za leto 2017
                     2
                  .
               
               
                  Svet se je v svojih sklepih z dne 25. maja 2016
                     3
                   seznanil s poudarki Komisije iz njenega akcijskega načrta za DDV glede nadaljnjih korakov za vzpostavitev dokončnega sistema DDV in njeno namero, da leta 2017 kot prvi korak predstavi zakonodajni predlog za dokončni sistem DDV za čezmejno trgovino. Prav tako je ponovno potrdil svoje stališče, da bi bilo treba za namene dokončnega sistema DDV za transakcije med podjetji načelo, „po katerem se dobave blaga in storitev obdavčujejo v državi članici porekla“, nadomestiti z načelom „obdavčitve v namembni državi članici“.
               
               
                  Svet je v svojih sklepih z dne 8. novembra 2016
                     4
                   navedel, da bi bilo treba, medtem ko Komisija dela na dokončnem sistemu DDV za trgovino znotraj Unije, izboljšati sedanji sistem DDV. V zvezi s tem je zahteval spremembe na štirih področjih:
               
            
            
               ·dokazilo o dobavi znotraj Skupnosti: Svet je Komisijo pozval, naj razišče možnosti za skupen okvir priporočenih meril za dokumentarna dokazila, potrebna za oprostitev za dobavo znotraj Skupnosti;
            
            
               ·identifikacijska številka za DDV: Svet je Komisijo pozval, naj predstavi zakonodajni predlog, s katerim bi veljavna identifikacijska številka za DDV davčnega zavezanca ali pravne osebe, ki ni davčni zavezanec, ki pridobi blago, ki mu jo dodeli država članica, ki ni država, iz katere je bilo blago odposlano ali odpeljano, postala dodaten vsebinski pogoj za uporabo oprostitve za dobavo blaga znotraj Skupnosti;
            
            
               ·verižne transakcije: Svet je Komisijo pozval, naj analizira in predlaga enotna merila in ustrezne zakonodajne izboljšave, s katerimi bi se povečala pravna varnost in harmonizirala uporaba pravil o DDV pri določanju obravnave DDV, ko gre za verižne transakcije, vključno s tristranskimi transakcijami;
            
            
               ·Skladiščenje na odpoklic: Svet je Komisijo pozval, naj predlaga spremembe sedanjih pravil o DDV, da se omogočita poenostavitev in enotna obravnava glede aranžmajev skladiščenja na odpoklic v čezmejni trgovini. V tem primeru „skladiščenje na odpoklic“ pomeni položaj, pri katerem prodajalec prenese blago v skladišče in ga s tem da na razpolago znanemu pridobitelju v drugi državi članici, ta pridobitelj pa postane lastnik blaga, ko ga odpelje iz skladišča.
            
            
               
                  Za izpolnitev zahteve Sveta za prvo področje se predlagajo spremembe izvedbene uredbe o DDV
                     5
                  . Za preostala tri področja so potrebne spremembe direktive o DDV
                     6
                  , ki so tako predmet ločenega postopka.
               
            
            
               •Skladnost z drugimi politikami Unije
            
            
               
                  Vzpostavitev enostavnega, sodobnega in na goljufije odpornega sistema DDV je ena od fiskalnih prednostnih nalog Komisije za leto 2017
                     7
                  .
               
               
                  Goljufije na področju DDV z neplačujočim gospodarskim subjektom so tudi eno od kaznivih dejanj, ki jih Evropska unija (v nadaljnjem besedilu: Unija ali EU) prednostno obravnava v okviru političnega cikla EU za obdobje 2014–2017 za Europol
                     8
                  .
               
               
                  Zmanjšanje upravnega bremena, zlasti za MSP, je tudi pomemben cilj iz strategije Unije za rast
                     9
                  .
               
               
                  Predlagana pobuda in njeni cilji so skladni s politiko Unije za MSP, določeno v pobudi za mala in srednja podjetja v Evropi
                     10
                  , zlasti z načelom 7 o pomoči MSP, da bolje izkoristijo priložnosti, ki jih ponuja enotni trg.
               
               
                  Pobuda je skladna tudi s strategijo enotnega trga
                     11
                   ter cilji programa ustreznosti in uspešnosti predpisov.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Predlog temelji na členu 397 direktive o DDV. Ta člen določa, da Svet na predlog Komisije soglasno sprejme ukrepe, potrebne za izvajanje direktive o DDV.
               
            
            
               •Subsidiarnost (za neizključno pristojnost) 
            
            
               
                  V skladu z načelom subsidiarnosti, kakor je določeno v členu 5(3) Pogodbe o Evropski uniji (v nadaljnjem besedilu: PEU), se lahko ukrepi na ravni Unije sprejmejo le, če države članice zastavljenih ciljev ne morejo zadovoljivo doseči same, temveč jih je mogoče zaradi obsega ali učinkov predlaganega ukrepa lažje doseči na ravni Unije.
               
               
                  Vprašanja v zvezi z dokazilom o prevozu znotraj Skupnosti za namene oprostitve plačila DDV za čezmejno trgovino je mogoče bolje obravnavati na ravni Unije kot na ravni posameznih držav članic, saj je neizogibno, da je vključena več kot ena država članica. Poleg tega je DDV davek, harmoniziran na ravni Unije, zato je za kakršno koli novo pobudo za izvajanje določenega pravila iz direktive o DDV potreben predlog Komisije za spremembo izvedbene uredbe o DDV.
               
               
                  Predlagani ukrep o dokumentarnih dokazilih, potrebnih za oprostitev za dobavo znotraj Skupnosti, so soglasno zahtevale države članice, kar kaže, da je ukrepanje na ravni Unije verjetno učinkovitejše, saj se je tako ukrepanje na nacionalni ravni izkazalo za premalo uspešno.
               
            
            
               •Sorazmernost
            
            
               
                  Predlagani ukrep v zvezi z dokazilom o prevozu blaga iz ene države članice v drugo je usmerjen odziv na konkretno težavo v zvezi s pravilom o DDV, za katero se je izkazalo, da ga je težko sistematično in enotno uporabljati, ter ki povzroča težave davčnim zavezancem in davčnim upravam.
               
            
            
               •Izbira instrumenta
            
            
               
                  Ta predlog spreminja Izvedbeno uredbo Sveta (EU) št. 282/2011.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Komisija je ustanovila dve delovni skupini za razprave o DDV na tehnični ravni, in sicer skupino za prihodnost DDV in skupino strokovnjakov za DDV. Ti skupini sta razpravljali o izboljšanju sedanjega sistema DDV, vključno z vprašanjem dokazila o prevozu blaga iz ene države članice v drugo v okviru oprostitve plačila DDV za dobavo blaga med podjetji znotraj Skupnosti. Poleg tega je bilo med 20. decembrom 2016 in 20. marcem 2017 organizirano javno posvetovanje, v okviru katerega je bilo prejetih 121 prispevkov
                     12
                  .
               
            
            
               •Ocena učinka
            
            
               
                  Ta dokument se klicuje na ločeno oceno učinka [SWD(2017) 325, povzetek SWD(2017) 326], ki je bila med drugim izvedena v zvezi s tem predlogom.
               
               
                  Oceno učinka za predlog je 14. julija 2017 obravnaval Odbor za regulativni nadzor [Ares(2017)3573962-SEC(2017)423]. Odbor je podal pozitivno mnenje o predlogu z nekaj priporočili, ki so bila upoštevana. Mnenje Odbora in priporočila so omenjena v Prilogi 1 k delovnemu dokumentu služb Komisije za oceno učinka, ki je priložen temu predlogu.
               
            
            
               4.PRORAČUNSKE POSLEDICE
            
            
               Predlog nima nobenih negativnih posledic za proračun Unije.
            
            
               5.DRUGI ELEMENTI
            
            
               •Natančnejša pojasnitev posameznih določb predloga
            
            
               Komisija je leta 1994 opozorila Svet in Evropski parlament
                  13
                na vprašanje dokazil, ki jih je treba predložiti o izpolnjevanju pogojev za oprostitev za dobavo blaga znotraj Skupnosti. Že takrat, tj. manj kot dve leti po uvedbi trenutne prehodne ureditve za obdavčitev trgovine znotraj Skupnosti (ki določa, da transakcija v zvezi z blagom med podjetji znotraj Skupnosti obsega oprostitev za dobavo blaga v državi članici odhoda in obdavčeno pridobitev znotraj Skupnosti v državi članici prihoda), je opozorila, da je to vprašanje problematično.
            
         
         
            
               Poznejše razprave na ravni Unije niso privedle do konkretnih rezultatov. Poleg tega izvedbena uredba o DDV trenutno ne vsebuje nobene določbe o dokazilu za oprostitev za dobavo znotraj Skupnosti, čeprav je sodna praksa Sodišča Evropske unije (v nadaljnjem besedilu: Sodišče) to vprašanje v preteklosti večkrat obravnavala
                  14
               .
            
            
               Kljub temu je bilo v številnih prispevkih v okviru postopka posvetovanja v zvezi z zeleno knjigo o prihodnosti DDV
                  15
                to vprašanje ponovno izpostavljeno kot velika težava sedanjega sistema DDV. Jasna in ustaljena pravila, ki zagotavljajo pravno varnost za podjetja, so bistvenega pomena. Hkrati morajo biti davčne uprave zmožne spremljati in zagotavljati pravilno uporabo oprostitve, zlasti ker je oproščena dobava znotraj Skupnosti pogosto osnovni element čezmejnih davčnih vrtiljakov.
            
            
               Predlagana rešitev je sestavljena iz uvedbe izpodbojne domneve v dveh posebnih primerih, ki vključujeta status certificiranega davčnega zavezanca. Kar zadeva status certificiranega davčnega zavezanca, se ta dokument sklicuje na predlagano zakonodajo o dokončnem sistemu DDV za trgovino znotraj Skupnosti.
            
            
               V prvem primeru, v katerem blago odpelje ali odpošlje dobavitelj neposredno ali tretja oseba za njegov račun, dobavitelj pa ima status certificiranega davčnega zavezanca, je uvedena domneva, da je bilo blago odpeljano iz države članice dobave (odhoda) v drugo državo članico, če ima ponudnik ločena nenasprotujoča si dokumenta (s seznama dokumentov iz te uredbe), ki potrjujeta prevoz. Vendar lahko davčni organ na podlagi dokazov, ki kažejo, da blago ni bilo odpeljano iz države članice dobave v drugo državo članico, to domnevo izpodbije.
            
            
               V drugem primeru, v katerem je stranka certificirani davčni zavezanec in blago odpelje ali odpošlje ta stranka ali tretja oseba za njen račun, pa je uvedena domneva, da je za blago mogoče šteti, da je bilo odpeljano iz države članice dobave v drugo državo članico, če ima dobavitelj (i) pisno izjavo pridobitelja, da je blago odpeljal ali da je bilo blago odpeljano za njegov račun, vključno z navedbo države članice prihoda blaga (vendar ni potrebno razkriti točnega namembnega kraja, da se ohrani zaupnost pridobiteljevih poslov), in (ii) ločena nenasprotujoča si dokumenta (s seznama dokumentov iz te uredbe), ki potrjujeta prevoz. Izjavo iz točke (i), ki jo mora dobavitelj evidentirati, je treba predložiti najpozneje deseti dan v mesecu po dobavi. To obdobje daje pridobitelju dovolj časa, da predloži informacije, hkrati pa ne presega roka za dobavitelja, da izda račun (najpozneje petnajsti dan v mesecu po dobavi v skladu s pogoji iz člena 222 direktive o DDV).
            
            
               V primerih, ki niso zajeti s tema domnevama, npr. ker zadevni davčni zavezanci nimajo statusa certificiranega davčnega zavezanca, se še naprej uporabljajo sedanja pravila, kot jih razlaga Sodišče.
            
            
               2017/0249 (NLE)
            
            
               Predlog
            
            
               IZVEDBENA UREDBA SVETA
            
            
               o spremembi Izvedbene uredbe (EU) št. 282/2011 glede nekaterih oprostitev v zvezi s transakcijami znotraj Skupnosti
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  16
                in zlasti člena 397 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Komisija je v svojem akcijskem načrtu za DDV
                  17
                napovedala, da namerava predložiti predlog za dokončni sistem davka na dodano vrednost (DDV) za čezmejno trgovanje med podjetji med državami članicami. Svet je v svojih sklepih z dne 8. novembra 2016
                  18
                pozval Komisijo, naj do takrat predlaga nekatere izboljšave pravil Unije o DDV v zvezi s čezmejnimi transakcijami, med drugim tudi za namene oprostitve za transakcije znotraj Skupnosti.
            
            
               (2)Direktiva 2006/112/ES določa številne pogoje za oprostitev plačila DDV za dobavo blaga v okviru nekaterih transakcij znotraj Skupnosti. Eden od teh pogojev je, da mora biti blago odpeljano ali odposlano iz ene države članice v drugo.
            
            
               (3)Vendar zaradi razlik v pristopu držav članic k uporabi teh oprostitev v zvezi s čezmejnimi transakcijami prihaja do težav in pravne negotovosti za podjetja. To je v nasprotju s ciljem okrepitve trgovine znotraj Unije in odprave davčnih meja. Zato je pomembno opredeliti in harmonizirati pogoje, pod katerimi se lahko oprostitve uporabljajo.
            
            
               (4)Ker so čezmejne goljufije na področju DDV povezane predvsem z oprostitvijo za dobavo znotraj Skupnosti, je treba določiti nekatere okoliščine, v katerih bi bilo treba za blago šteti, da je bilo odpeljano ali odposlano z ozemlja države članice dobave.
            
            
               (5)Za zagotovitev praktične rešitve za podjetja in davčne uprave sta v Izvedbeni uredbi (EU) št. 282/2011
                  19
                uvedeni izpodbojni domnevi v zvezi s transakcijami, ki vključujejo certificirane davčne zavezance.
            
         
         
            
               (6)Ob upoštevanju, da so določbe te uredbe povezane s spremembami, uvedenimi z Direktivo Sveta […]
                  20
               /EU glede certificiranega davčnega zavezanca, bi se morala ta uredba uporabljati od datuma začetka uporabe navedenih sprememb. 
            
            
               (7)Izvedbeno uredbo (EU) št. 282/2011 bi bilo zato treba ustrezno spremeniti –
            
            
               SPREJEL NASLEDNJO UREDBO:
            
            
               Člen 1
            
            
               V poglavju VIII Izvedbene uredbe (EU) št. 282/2011 se doda naslednji ODDELEK 2a:
            
            
            
               „ODDELEK 2a
            
            
               Oprostitve v zvezi s transakcijami znotraj Skupnosti 
            
            
               (Členi 138 do 142 Direktive 2006/112/ES)
            
            
               Člen 45a
            
            
               1.Za uporabo oprostitev iz člena 138 Direktive 2006/112/ES se v katerem koli od naslednjih primerov domneva, da je bilo blago odposlano ali odpeljano v namembni kraj zunaj zadevnega ozemlja, vendar znotraj Skupnosti:
            
            
               (a)prodajalec je certificirani davčni zavezanec v smislu člena 13a Direktive 2006/112/ES, navede, da je odpeljal ali odposlal blago ali da je blago odpeljala ali odposlala tretja oseba za njegov račun, in ima vsaj dve nenasprotujoči si dokazili iz odstavka 3, ki potrjujeta prevoz ali odpošiljanje;
            
            
               (b)pridobitelj blaga je certificirani davčni zavezanec v smislu člena 13a Direktive 2006/112/ES, prodajalec pa ima:
            
            
               (i) pisno izjavo pridobitelja blaga, da je odpeljal ali odposlal blago ali da je blago odpeljala ali odposlala tretja oseba za njegov račun, vključno z navedbo namembne države članice blaga;
            
            
               (ii) nenasprotujoči si dokazili iz odstavka 3, ki potrjujeta prevoz ali odpošiljanje.
            
            
               Pridobitelj blaga mora predložiti pisno izjavo iz točke (b)(i) prodajalcu najpozneje deseti dan v mesecu po dobavi.
            
            
               2.Davčni organ lahko domnevo iz odstavka 1 izpodbije, če obstajajo znaki nepravilne uporabe ali zlorabe s strani prodajalca ali pridobitelja blaga.
            
            
               3.Za namene odstavka 1 se kot dokazilo o prevozu ali odpošiljanju sprejmejo naslednji dokumenti:
            
            
               (a)dokument, ki ga podpiše pridobitelj blaga ali pooblaščena oseba za njegov račun in ki potrjuje prejem blaga v namembni državi članici;
            
            
               (b)dokumenti, ki se nanašajo na prevoz ali odpošiljanje blaga, kot so podpisani dokument ali tovorni list CMR, nakladnica, račun letalskega prevoza tovora, račun prevoznika blaga, zavarovalna polica v zvezi s prevozom ali odpošiljanjem blaga ali bančni izpiski, ki dokazujejo plačilo prevoza ali odpošiljanja blaga;
            
         
         
            
               (c)uradni dokumenti, ki jih izda javni organ, kot je notar, in ki potrjujejo prihod blaga v namembno državo članico;
            
            
               (d)potrdilo, ki se izda v namembni državi članici in potrjuje skladiščenje blaga v tej državi članici;
            
            
               (e)potrdilo, ki ga izda strokovni organ v namembni državi članici, kot je gospodarska zbornica ali industrija, in ki potrjuje namembni kraj blaga;
            
            
               (f)pogodba med prodajalcem in pridobiteljem blaga ali naročilnica, ki navaja namembni kraj blaga;
            
            
               (g)korespondenca med strankami, vključenimi v transakcijo, ki navaja namembni kraj blaga;
            
            
               (h)obračun DDV pridobitelja blaga, v katerem je prijavljena pridobitev blaga znotraj Skupnosti.“
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 1. januarja 2019.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  COM(2016) 148 final.
               
               
                  
                     (2)
                  Glej Delovni program Komisije za leto 2017: Za Evropo, ki varuje, opolnomoča in ščiti, COM(2016) 710 final. 
                     
                  http://eur-lex.europa.eu/legal-content/SL/TXT/?qid=1487237841093&uri=CELEX:52016DC0710.
               
               
                  
                     (3)
                  Glej: 
                  http://www.consilium.europa.eu/sl/press/press-releases/2016/05/25-conclusions-vat-action-plan/.
               
               
                  
                     (4)
                  Sklepi Sveta z dne 8. novembra 2016 o izboljšanju sedanjih pravil EU o DDV za čezmejne transakcije (št. 14257/16 FISC 190 ECOFIN 1023 z dne 9. novembra 2016).
                     
                  http://data.consilium.europa.eu/doc/document/ST-14257-2016-INIT/sl/pdf.
               
               
                  
                     (5)
                  Izvedbena uredba Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost (prenovitev) (UL L 77, 23.3.2011, str. 1).
               
               
                  
                     (6)
                  Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).
               
               
                  
                     (7)
                  Letni pregled rasti za leto 2017; glej 
                  https://ec.europa.eu/info/publications/2017-european-semester-annual-growth-survey_sl
                  .
               
               
                  
                     (8)
                  
                  Prednostne naloge EMPACT
                   
                  (Evropska večdisciplinarna platforma proti grožnjam kriminala)
                  .
               
               
                  
                     (9)
                  Evropa 2020 – Strategija za pametno, trajnostno in vključujočo rast: glej 
                  http://eur-lex.europa.eu/LexUriServ/LexUriServ.do?uri=COM:2010:2020:FIN:SL:PDF
                  .
               
               
                  
                     (10)
                  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – „Najprej pomisli na male“ – „Akt za mala podjetja“ za Evropo (COM(2008) 394 final).
               
               
                  
                     (11)
                  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Izpopolnitev enotnega trga: več priložnosti za prebivalstvo in gospodarstvo (COM(2015) 550 final).
               
               
                  
                     (12)
                  Glede posvetovanja z zainteresiranimi stranmi glej Prilogo 2 k delovnemu dokumentu služb Komisije – ocena učinka – spremni dokument k predlogu direktive Sveta o spremembi Direktive 2006/112/ES glede harmonizacije in poenostavitve nekaterih pravil v okviru sistema davka na dodano vrednost ter uvedbe dokončnega sistema za obdavčevanje trgovine med državami članicami ter rezultate s tem povezanega odprtega javnega posvetovanja:
                  https://ec.europa.eu/taxation_customs/consultations-get-involved/tax-consultations_en.
                   
               
               
                  
                     (13)
                  Poročilo Komisije Svetu in Evropskemu parlamentu o delovanju prehodne ureditve za obračunavanje DDV v trgovini znotraj Skupnosti (COM(94) 515 final z dne 23. novembra 1994).
               
               
                  
                     (14)
                  Glej na primer sodbe z dne 27. septembra 2007, Teleos, C-409/04, ECLI:EU:C:2007:548, Collée, C-146/05, ECLI:EU:C:2007:549, in Twoh International, C-184/05, ECLI:EU:C:2007:550, z dne 16. decembra 2010, Euro Tyre Holding, C-430/09, ECLI:EU:C:2010:786, z dne 27. septembra 2012, VSTR, C-587/10, ECLI:EU:C:2012:592, z dne 6. septembra 2012, Mecsek-Gabona, C-273/11, ECLI:EU:C:2012:547, ter z dne 9. oktobra 2014, Traum, C-492/13, ECLI:EU:C:2014:2267.
               
               
                  
                     (15)
                  Zelena knjiga o prihodnosti DDV – Za enostavnejši, zanesljivejši in učinkovitejši sistem DDV (COM(2010) 695); Delovni dokument služb Komisije – spremni dokument k Zeleni knjigi o prihodnosti DDV – Za enostavnejši, zanesljivejši in učinkovitejši sistem DDV (SEC(2010) 1455, 1. 12. 2010).
               
               
                  
                     (16)
                  UL L 347, 11.12.2006, str. 1.
               
               
                  
                     (17)
                  Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV – Vzpostavitev enotnega območja DDV v EU: čas za odločitev (COM(2016) 148 final z dne 7. aprila 2016).
               
               
                  
                     (18)
                  Sklepi Sveta z dne 8. novembra 2016 o izboljšanju sedanjih pravil EU o DDV za čezmejne transakcije (št. 14257/16 FISC 190 ECOFIN 1023 z dne 9. novembra 2016).
               
               
                  
                     (19)
                  Izvedbena uredba Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost (UL L 77, 23.3.2011, str. 1).
               
               
                  
                     (20)
                  Direktiva Sveta […]/EU z dne […] o spremembi Direktive 2006/112/ES glede harmonizacije in poenostavitve nekaterih pravil v okviru sistema davka na dodano vrednost ter uvedbe dokončnega sistema za obdavčevanje trgovine med državami članicami (UL L […]).